CELEX: 32021D2184
Language: mt
Date: 2021-12-06 00:00:00
Title: Deċiżjoni ta’ Implimentazzjoni tal-Kummissjoni (UE) 2021/2184 tas-6 ta’ Diċembru 2021 dwar l-estensjoni tal-azzjonijiet li ħa l-Health and Safety Executive tar-Renju Unit li tippermetti t-tqegħid fis-suq u l-użu ta’ ħames prodotti bijoċidali għad-diżinfezzjoni tal-idejn f’konformità mal-Artikolu 55(1) tar-Regolament (UE) Nru 528/2012 tal-Parlament Ewropew u tal-Kunsill (notifikata bid-dokument C(2021) 8729) (It-test bl-Ingliż biss huwa awtentiku)

10.12.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 444/105
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2021/2184
         tas-6 ta’ Diċembru 2021
         dwar l-estensjoni tal-azzjonijiet li ħa l-Health and Safety Executive tar-Renju Unit li tippermetti t-tqegħid fis-suq u l-użu ta’ ħames prodotti bijoċidali għad-diżinfezzjoni tal-idejn f’konformità mal-Artikolu 55(1) tar-Regolament (UE) Nru 528/2012 tal-Parlament Ewropew u tal-Kunsill
         
            
               (notifikata bid-dokument C(2021) 8729)
            
         
         (It-test bl-Ingliż biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (1), u b’mod partikolari t-tielet subparagrafu tal-Artikolu 55(1) tiegħu, flimkien mal-Artikolu 5(4) tal-Protokoll dwar l-Irlanda/l-Irlanda ta’ Fuq tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika,
         Billi:
         
                     (1)
                  
                  
                     Fil-11 ta’ Marzu 2021, il-Health and Safety Executive tar-Renju Unit huwa u jaġixxi f’isem il-Health and Safety Executive tal-Irlanda ta’ Fuq, (“l-awtorità kompetenti tar-Renju Unit”) adotta deċiżjoni f’konformità mal-ewwel subparagrafu tal-Artikolu 55(1) tar-Regolament (UE) Nru 528/2012, biex ikun permess it-tqegħid fis-suq u l-użu fl-Irlanda ta’ Fuq tal-prodotti għad-diżinfezzjoni tal-idejn Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle, u Cornells Wellness Instant Hand Sanitizer Spray, sat-8 ta’ Awwissu 2021 (“l-azzjoni tal-11 ta’ Marzu 2021”). Fil-15 ta’ Marzu 2021, l-awtorità kompetenti tar-Renju Unit adottat deċiżjoni simili, li tippermetti t-tqegħid fis-suq u l-użu fl-Irlanda ta’ Fuq tal-prodott għad-diżinfezzjoni tal-idejn, Leucillin Family Sanitiser, sat-2 ta’ Awwissu 2021 (“l-azzjoni tal-15 ta’ Marzu 2021”). L-awtorità kompetenti tar-Renju Unit għarrfet lill-Kummissjoni u lill-awtoritajiet kompetenti tal-Istati Membri bl-azzjoni tal-11 ta’ Marzu 2021 u bl-azzjoni tal-15 ta’ Marzu 2021 u l-ġustifikazzjoni għalihom, f’konformità mat-tieni subparagrafu tal-Artikolu 55(1) ta’ dak ir-Regolament.
                  
               
                     (2)
                  
                  
                     Skont it-tagħrif li tat l-awtorità kompetenti, l-azzjoni tal-11 ta’ Marzu 2021 u l-azzjoni tal-15 ta’ Marzu 2021 kienu meħtieġa sabiex titħares is-saħħa pubblika. Fil-11 ta’ Marzu 2020, l-Organizzazzjoni Dinjija tas-Saħħa (il-WHO) iddikjarat li t-tifqigħa tal-marda tal-coronavirus (COVID-19) tista’ tiġi kkaratterizzata bħala pandemija. Il-Gvern tar-Renju Unit iddikjara r-riskju għar-Renju Unit bħala “għoli” u, fit-23 ta’ Marzu 2020, daħlu fis-seħħ miżuri restrittivi. L-użu ta’ diżinfettanti tal-idejn b’bażi ta’ alkoħol huwa rrakkomandat mill-WHO bħala miżura preventiva kontra t-tixrid tal-COVID-19, bħala alternattiva għall-ħasil tal-idejn bis-sapun u bl-ilma.
                  
               
                     (3)
                  
                  
                     Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle, u Cornells Wellness Instant Hand Sanitizer Spray fihom il-propan-2-ol bħala sustanza attiva. Leucillin Family Sanitiser fih il-kloru attiv rilaxxat mill-ipoklorit tas-sodju bħala sustanza attiva. Kemm il-propan-2-ol kif ukoll il-kloru attiv rilaxxat mill-ipoklorit tas-sodju huma approvati għall-użu fil-prodotti bijoċidali għall-prodotti tat-tip 1 (iġjene tal-bniedem) kif definit fl-Anness V tar-Regolament (UE) Nru 528/2012.
                  
               
                     (4)
                  
                  
                     Mindu faqqgħet il-COVID-19, id-diżinfettanti tal-idejn kellhom domanda estremament għolja fir-Renju Unit, u dan wassal għal nuqqas mingħajr preċedent ta’ provvista ta’ prodotti bħal dawn. Qabel l-azzjoni tal-11 ta’ Marzu 2021 u l-azzjoni tal-15 ta’ Marzu 2021, kien hemm ftit ferm diżinfettanti tal-idejn awtorizzati fir-Renju Unit f’konformità mar-Regolament (UE) Nru 528/2012. Il-COVID-19 tirrappreżenta theddida serja għas-saħħa pubblika fir-Renju Unit u d-diżinfettanti tal-idejn addizzjonali huma kruċjali biex it-tixrid tagħha jkun evitat.
                  
               
                     (5)
                  
                  
                     F’konformità mat-tielet subparagrafu tal-Artikolu 55(1) tar-Regolament (UE) Nru 528/2012, fit-2 ta’ Awwissu 2021, il-Kummissjoni rċeviet talba motivata mingħand l-awtorità kompetenti tar-Renju Unit biex l-azzjoni tal-15 ta’ Marzu 2021 tiġi estiża fir-Renju Unit fir-rigward tal-Irlanda ta’ Fuq. Fl-4 ta’ Awwissu 2021, il-Kummissjoni rċeviet talba motivata simili mill-awtorità kompetenti fir-rigward tal-estensjoni tal-azzjoni tal-11 ta’ Marzu 2021. It-talbiet motivati saru abbażi ta’ tħassib li s-saħħa pubblika tista’ tiġi pperikolata mill-COVID-19 lil hinn mid-dati ta’ skadenza tal-permessi temporanji u filwaqt illi tqies illi, biex jiġi mnaqqas il-periklu tal-COVID-19, huwa kruċjali li jitħallew diżinfettanti tal-idejn addizzjonali fis-suq.
                  
               
                     (6)
                  
                  
                     Skont l-awtorità kompetenti tar-Renju Unit, id-domanda fuq il-ktajjen ta’ provvista tad-diżinfettanti tal-idejn għadha għolja, u b’hekk hija meħtieġa estensjoni tal-azzjoni fir-Renju Unit fir-rigward tal-Irlanda ta’ Fuq.
                  
               
                     (7)
                  
                  
                     Il-kumpaniji li rċevew derogi għad-diżinfettanti tal-idejn f’konformità mal-ewwel subparagrafu tal-Artikolu 55(1) tar-Regolament (UE) Nru 528/2012 wara d-dikjarazzjoni tal-WHO dwar il-pandemija ġew imħeġġa jitolbu awtorizzazzjoni regolari tal-prodott malajr kemm jista’ jkun. Madankollu, sal-lum ma waslet l-ebda applikazzjoni ġdida għall-awtorizzazzjoni regolari tal-prodott għand l-awtorità kompetenti tar-Renju Unit.
                  
               
                     (8)
                  
                  
                     Peress li l-COVID-19 għadha ta’ periklu għas-saħħa pubblika u dan il-periklu ma jistax jitnaqqas b’mod adegwat fir-Renju Unit fir-rigward tal-Irlanda ta’ Fuq jekk id-diżinfettanti tal-idejn addizzjonali ma jitħallewx fis-suq, jixraq li l-awtorità kompetenti tar-Renju Unit titħalla testendi ż-żewġ azzjonijiet fir-Renju Unit fir-rigward tal-Irlanda ta’ Fuq.
                  
               
                     (9)
                  
                  
                     Billi l-azzjonijiet skadew fit-2 ta’ Awwissu 2021 u fit-8 ta’ Awwissu 2021 rispettivament, jenħtieġ li din id-Deċiżjoni jkollha effett retroattiv.
                  
               
                     (10)
                  
                  
                     Il-miżuri previsti f’din id-Deċiżjoni huma f’konformità mal-opinjoni tal-Kumitat Permanenti dwar il-Prodotti Bijoċidali,
                  
               ADOTTAT DIN ID-DEĊIŻJONI:
         
            Artikolu 1
            Il-Health and Safety Executive tar-Renju Unit, huwa u jaġixxi f’isem il-Health and Safety Executive tal-Irlanda ta’ Fuq, jista’ jestendi sal-10 ta’ Frar 2023 fir-Renju Unit fir-rigward tal-Irlanda ta’ Fuq l-azzjoni li tippermetti t-tqegħid fis-suq u l-użu tal-prodotti bijoċidali Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle, u Cornells Wellness Instant Hand Sanitizer Spray.
         
         
            Artikolu 2
            Il-Health and Safety Executive tar-Renju Unit, huwa u jaġixxi f’isem il-Health and Safety Executive tal-Irlanda ta’ Fuq, jista’ jestendi sal-4 ta’ Frar 2023 l-azzjoni li tippermetti t-tqegħid fis-suq u l-użu tal-prodott bijoċidali Leucillin Family Sanitiser, fir-Renju Unit fir-rigward tal-Irlanda ta’ Fuq.
         
         
            Artikolu 3
            Din id-Deċiżjoni hija indirizzata lill-Health and Safety Executive tar-Renju Unit, huwa u jaġixxi f’isem il-Health and Safety Executive tal-Irlanda ta’ Fuq.
            L-Artikolu 1 għandu japplika mid-9 ta’ Awwissu 2021.
            L-Artikolu 2 għandu japplika mit-3 ta’ Awwissu 2021.
         
         
            Magħmul fi Brussell, is-6 ta’ Diċembru 2021.
            
               
                  Għall-Kummissjoni
               
               Stella KYRIAKIDES
               
                  Membru tal-Kummissjoni
               
            
         
         
            (1)  ĠU L 167, 27.6.2012, p. 1.